b"\n_START_ARTICLE_\nSenyoria de Craon\n_START_PARAGRAPH_\nCraon fou una senyoria feudal del Regne de Fran\xc3\xa7a a l'Anjou. Al segle IX fou el centre del poder de Lambert, fill de Lambert I de Nantes, que lluitava contra Carles el Calb aliat als bretons que s'hi va instal\xc2\xb7lar el 847 i va conquerir Le Mans el 850, fins que fou mort pel comte de Maine Gausbert l'1 de maig de 852. Derrotat Carles el Calb pels bretons el 851, el tractat d'Angers va cedir el territori del Maine i Anjou fins al riu Mayenne (incloent per tant Craon) a Erispoe de Bretanya, fill de Nominoe. Salom\xc3\xb3 de Bretanya fou confirmat en la possessi\xc3\xb3 de la zona el 883 pel tractat d'Entrammes; per\xc3\xb2 a l'inici del segle X els bretons van perdre aquestos territoris. S'hi va construir una fortalesa que servia de vigil\xc3\xa0ncia enfront dels bretons; tenia 27 torres i 1600 metres de muralles i els seus senyors foren els principals d'Anjou i van tenir import\xc3\xa0ncia fins al segle XIV. La nissaga originada en Lambert fou deposada pel comte d'Anjou a la meitat del segle XI i donat a Robert el Borgony\xc3\xb3 de Nevers que es va casar amb Berta, filla del senyor deposat."